Rudi Claase hou weer konsert ná beroerte | Netwerk24
Deur AJ Opperman 28 Julie 2021 13:30
"Uiteindelik!" sê die sanger Rudi Claase (38), wat eersdaags weer konsert hou nadat hy weens 'n beroerte breinskade opgedoen het.
"Dit was hectic. Ek kon vir 'n lang tyd nie sing nie. Ek moes ook verlede jaar ná 'n breukoperasie ses maande lank ophou sing. Die dokter het destyds gesê as ek binne die volgende ses maande sing, sal ek op lang termyn probleme hê."
Claase het sowat twee maande gelede 'n beroerte gehad en is in verskeie hospitale opgeneem. Hy het ook in 'n rehabilitasiesentrum aangesterk en is sowat drie weke gelede ontslaan.
"My stembeheer het aanvanklik gesukkel, maar ek voel gesond. Ek het wel 'n bietjie probleme met balans weens die beroerte en effense geheueverlies wat die afgelope tyd betref, maar die dokters sê dit sal regkom."
Sy sangstem was stil, maar hy skryf steeds.
Hy het vier konserte wat reeds bevestig is. Die eerste is 'n Vrouedagkonsert op 9 Augustus in Benoni aan die Oos-Rand, wat 'n ete en 'n kompetisie insluit. Daarna tree hy op 25 September in die AfriForum-teater in Pretoria op. Op 27 Oktober tree hy saam met Jennifer Zamudio, vir wie hy al dikwels liedjies geskryf het, in Kuruman in die Noord-Kaap op, en op 3 Desember deel hy en Nádine die verhoog vir 'n Kerskonsert in die AfriForum-teater.